แรงซื้อหุ้นใหญ่ดัน SET เปิดกระฉูด 13 จุด คลายกังวลเหตุประท้วงฮ่องกง-ราคาน้ำมันพุ่ง 4%
แรงซื้อหุ้นใหญ่ดัน SET เปิดกระฉูด 13 จุด คลายกังวลเหตุประท้วงฮ่องกง-ราคาน้ำมันพุ่ง 4%
แรงซื้อหุ้นใหญ่ดัน SET เปิดกระฉูด 13 จุด คลายกังวลเหตุประท้วงฮ่องกง-ราคาน้ำมันพุ่ง 4%
5 ก.ย. 2562

ผู้สื่อข่าวรายงานว่า ดัชนีตลาดหุ้นไทย ณ เวลา 10.00 น. อยู่ที่ 1,671.59 จุด บวก 12.95 จุด หรือ 0.78% สูงสุดที่ 1,671.96 จุด ต่ำสุดที่ 1,670.64 จุด มูลค่าการซื้อขาย 2.27 พันล้านบาท
ด้านนายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้ปรับตัวขึ้นได้ในทิศทางเดียวกับตลาดหุ้นในภูมิภาคเอเชียที่ส่วนใหญ่ปรับตัวขึ้นกัน คลายกังวลเรื่องการประท้วงที่ฮ่องกงหลังจากที่นางแคร์รี ลัม ผู้ว่าการเขตปกครองพิเศษฮ่องกงได้ถอนร่างกฎหมายส่งตัวผู้ร้ายข้ามแดนไปยังประเทศจีนอย่างเป็นทางการแล้ว และตัวเลข PMI ภาคบริการของจีนก็ออกมาดีด้วย
โดยปัจจัยดังกล่าวนี้ส่งผลให้ราคาน้ำมันพุ่งขึ้น 4% ซึ่งคาดว่าวันนี้หุ้นในกลุ่มพลังงาน และกลุ่มปิโตรเคมี น่าจะได้รับความสนใจลงทุนจากนักลงทุน ขณะที่สถาบันปิโตรเลียมอเมริกา (API) ได้เปิดเผยว่า สต็อกน้ำมันดิบของสหรัฐเพิ่มขึ้น 401,000 บาร์เรล ในสัปดาห์สิ้นสุดวันที่ 30 ส.ค.ที่ผ่านมา มากกว่าที่ตลาดคาดสต็อกน้ำมันดิบจะลดลง 3 ล้านบาร์เรล แต่เรื่องของสต็อกน้ำมันมองว่าเป็นการเพิ่มขึ้นแค่เพียงเล็กน้อย
อย่างไรก็ดี Upside ตลาดฯน่าจะจำกัด โดยยังต้องติดตามการเจรจาการค้าระหว่างสหรัฐฯ และจีน รวมถึงการประชุมคณะรัฐมนตรี (ครม.) เศรษฐกิจในวันพรุ่งนี้ด้วย
พร้อมให้แนวรับ 1,650 จุด ส่วนแนวต้าน 1,666-1,670 จุด